KOMISSION DIREKTIIVI 92/105/ETY,

annettu 3 päivänä joulukuuta 1992,

tiettyjä kasveja, kasvituotteita tai muita tavaroita yhteisön sisällä kuljetettaessa käytettävien kasvipassien standardoinnista ja kasvipassien myöntämistä koskevien yksityiskohtaisten sääntöjen vahvistamisesta sekä niiden korvaamiseen liittyvistä edellytyksistä ja yksityiskohtaisista säännöistä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon kasvien tai kasvituotteiden haitallisten organismien yhteisöön kulkeutumisen ja yhteisössä leviämisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY(1), sellaisena kuin se on viimeksi muutettuna komission direktiivillä 92/10/ETY(2), ja erityisesti sen 2 artiklan 1 kohdan f alakohdan toisen alakohdan ja 10 artiklan 4 kohdan,

sekä katsoo, että

yhteisön kasvinsuojelujärjestelmän soveltamiseksi yhteisössä ilman sisärajoja mahdollisesti vaaraa aiheuttavat yhteisön tuotteet olisi saatettava kasvinsuojelutarkastusten alaisiksi ennen kuin niitä kuljetetaan yhteisön sisällä; viralliseen rekisteriin merkittyjen tuottajien toimintapaikka on sopivin paikka näiden tarkastusten suorittamiseen,

jos näiden tarkastusten tulos on tyydyttävä, kansainvälisessä kaupassa käytetyn kasvien terveystodistuksen sijaan kasveihin, niiden pakkaukseen tai niitä kuljettavaan ajoneuvoon on kiinnitettävä kyseiseen tuotetyyppiin mukautettu kasvipassi niiden vapaan liikkumisen varmistamiseksi yhteisössä tai niillä yhteisön alueilla, joilla se on voimassa,

sellaisiin muihin kuin yhteisöstä peräisin oleviin kasveihin, kasvituotteisiin tai muihin tavaroihin, jotka on vaadittujen kasvinsuojelutarkastusten jälkeen ensi kertaa hyväksytty tuotaviksi yhteisöön, on tätä varten kiinnitettävä kasvipassi,

on tarpeen säätää eri kasvi- tai kasvituotetyypeille standardimalli,

aluksi olisi sovellettava yksinkertaistettua tietyssä määrin standardoitua kasvipassijärjestelmää kasvien, kasvituotteiden ja muiden tavaroiden kuljetusten mahdollistamiseksi 1 päivästä tammikuuta 1993; tätä järjestelmää tarkastellaan uudelleen saadun kokemuksen arvioinnin perusteella,

jos kasvipassi on korvattava toisella, korvaavan kasvipassin osalta olisi määritettävä erityismerkki,

jäsenvaltioiden kasvien, kasvituotteiden tai muiden tavaroiden kuljetusten asianmukaisen valvonnan varmistamiseksi on tarpeen vahvistaa vielä yksityiskohtaisempia ja yhdenmukaisempia menettelyjä kasvipassien myöntämisen ja korvaamisen osalta,

tässä asetuksessa säädetyt toimenpiteet ovat pysyvän kasvinsuojelukomitean lausunnon mukaiset,

ON ANTANUT TÄMÄN DIREKTIIVIN:

1 artikla

1 Jäsenvaltioiden on varmistettava, että 2 kohdassa säädetyt edellytykset on täytetty niiden vastuussa olevien viranomaisten ottaessa käyttöön direktiivin 77/93/ETY 2 artiklan 1 kohdan f alakohdan ensimmäisessä alakohdassa tarkoitetun kasvipassin käytettäväksi tämän direktiivin 2 ja 3 artiklan mukaisesti.

2 Seuraavien edellytysten on täytyttävä:

a) Kasvipassi koostuu virallisesta etiketistä ja mukana seuraavasta liitteessä vaaditut tiedot sisältävästä asiakirjasta. Etiketti ei saa olla aiemmin käytetty ja sen on oltava valmistettu sopivasta materiaalista. Virallisten tarraetikettien käyttö on luvallista. Mukana seuraavalla asiakirjalla tarkoitetaan mitä tahansa tavallisesti kaupallisiin tarkoituksiin käytettyä asiakirjaa. Tämä asiakirja ei ole tarpeen, jos liitteessä vaaditut tiedot on mainittu etiketissä.

b) Vaaditut tiedot on mieluiten painettava ja esitettävä vähintään yhdellä yhteisön virallisista kielistä.

c) Istutettaviksi tarkoitettujen lajin Solanum tuberosum L. mukuloiden osalta vaadittu kasvipassi on neuvoston direktiivissä 66/403/ETY(3) täsmennetty virallinen etiketti. Siemenperunoiden tuontiin tietyille siemenperunan haitallisten organismien osalta suojelluille alueille ja niiden siellä liikkumiseen liittyvät vaatimukset on täytetty, ja tämä ilmenee etiketistä tai mistä tahansa kaupallisesta asiakirjasta.

3 Jäsenvaltioiden on vaadittava, että kun kasvipassi koostuu etiketistä ja mukana seuraavasta asiakirjasta:

a) etiketissä on vähintään liitteen 1 5 kohdassa vaaditut tiedot,

b) mukana seuraavassa asiakirjassa on vähintään liitteen 1 10 kohdassa vaaditut tiedot.

4 Kaikki muu sellainen tieto kuin liitteessä lueteltu, josta on hyötyä neuvoston direktiivien 91/682/ETY(4), 92/33/ETY(5) ja 92/34/ETY(6) mukaisessa etiketöinnissä, voidaan esittää mukana seuraavassa asiakirjassa; se on kuitenkin selvästi erotettava liitteessä eritellyistä tiedoista.

2 artikla

1 Jäsenvaltioiden on varmistettava, että 2 kohdassa tarkoitettuja edellytyksiä on noudatettu kasvipassia valmistettaessa, painettaessa ja varastoitaessa.

2 Kasvipassin valmistavat, painavat ja säilyttävät 1 artiklan 1 kohdassa tarkoitetut vastuussa olevat viranomaiset joko suoraan tai heidän valvonnassaan direktiivin 77/93/ETY 6 artiklan 4 kohdan kolmannessa alakohdassa tarkoitettu tuottaja taikka 10 artiklan 3 kohdan toisessa alakohdassa tarkoitettu henkilö taikka 12 artiklan 6 kohdan toisessa alakohdassa tarkoitettu tuoja.

3 artikla

1 Jäsenvaltioiden on varmistettava, että 2 kohdassa vahvistetut edellytykset on täytetty kasveihin, kasvituotteisiin tai muihin tavaroihin, niiden pakkaukseen taikka niitä kuljettavaan ajoneuvoon kiinnitettävää kasvipassia myönnettäessä.

Myöntämistoimeen kuuluu kasvipassin laatiminen, erityisesti tietojen kirjoittaminen, sekä tarvittavat toimenpiteet, jotka tekevät kasvipassin käyttöönoton hakijalle mahdolliseksi.

2 Rajoittamatta direktiivissä 77/93/ETY säädettyjen edellytysten soveltamista, 1 artiklan 1 kohdassa tarkoitettujen vastuussa olevien viranomaisten on:

a) varmistettava, että 2 artiklan 2 kohdassa tarkoitettu tuottaja, henkilö tai tuoja kääntyy heidän puoleensa 1 artiklan 1 kohdassa tarkoitetun kasvipassin myöntämiseksi tai kasvipassin korvaamiseksi;

b) direktiivin 77/93/ETY 6 artiklan 1, 2 ja 3 kohdassa säädettyjen, mainitun direktiivin 6 artiklan 4 kohdan mukaisesti tai 10 artiklan 3 kohdan tai tarvittaessa 12 artiklan 6 kohdan säännösten perusteella suoritettujen, tarkastusten perusteella vahvistettava kasveihin, kasvituotteisiin taikka muihin tavaroihin sovellettavat rajoitukset ja asiaankuuluvalla tavalla kasvipassin alueellinen voimassaolo sekä päätettävä mainitun kasvipassin korvaamisesta sekä siihen merkittävistä tiedoista. Jos edellä 2 artiklan 2 kohdassa tarkoitettu tuottaja, henkilö tai tuoja aikoo lähettää kasvin, kasvituotteen tai muun tavaran sellaiselle mainitun direktiivin 2 artiklan 1 kohdan h alakohdan mukaiselle suojellulle alueelle, jonka osalta kasvipassi ei ole voimassa, vastuussa olevien viranomaisten on toteutettava tarvittavat toimenpiteet ja asiaankuuluvalla tavalla määritettävä, päästetäänkö tuote kyseiselle suojellulle alueelle. Mainittujen vastuussa olevien viranomaisten on varmistettava, että 2 artiklan 2 kohdassa tarkoitettu tuottaja, henkilö tai tuoja ilmoittaa heille edellä tarkoitetun aikomuksen kohtuulliseen määräaikaan mennessä ennen lähetystä ja hakee samanaikaisesti vastaavaa kasvipassia;

c) varmistettava, että passissa ovat kaikki tiedot, joko kokonaisuudessaan suuraakkosin, jos kasvipassi on ennalta painettu, tai suuraakkosin tai kokonaisuudessaan konekirjoituskirjaimin kaikissa muissa tapauksissa;

d) varmistettava, että jos he ovat myöntäneet oikeuden kasville, kasvituotteelle tai muulle tavaralle yhden tai useamman erityisen suojellun alueen osalta, asiaankuuluva koodi merkitään kasvipassiin merkin "ZP" (zona protecta) viereen osoittamaan, että mainittu kasvipassi koskee jonkin suojellun alueen osalta oikeuden saanutta kasvia, kasvituotetta tai muuta tavaraa;

e) varmistettava, että jos kasvipassi on myönnettävä jonkin yhteisön ulkopuolelta peräisin olevan kasvin, kasvituotteen tai muun tavaran osalta, passissa on merkintä alkuperämaasta tai tarvittaessa lähetysmaasta;

f) varmistettava, että jos kasvipassi on korvattava, se on käytetty ja siinä on merkintä alkuperäisen rekisteröidyn tuottajan tai tuojan koodista tunnistusmerkinnän "RP" (replacement passport) vieressä osoittamassa, että mainittu kasvipassi korvaa toisen;

g) riippuen siitä, missä kasvipassia säilytetään, toimitettava mainittu passi tai valtuutettava 2 artiklan 2 kohdassa tarkoitettu tuottaja, henkilö tai tuoja käyttämään sitä asiaankuuluvalla tavalla;

h) varmistettava, että se osa kasvipassista, joka koostuu etiketistä, kiinnitetään 2 artiklan 2 kohdassa tarkoitetun tuottajan, henkilön tai tuojan vastuulla kasveihin, niiden pakkaukseen tai niitä kuljettavaan ajoneuvoon siten, että sitä ei enää voida käyttää uudelleen.

4 artikla

Edellä 1 artiklan 1 kohdassa tarkoitettua kasvipassin käyttöjärjestelmää tarkastellaan uudelleen viimeistään 30 päivänä kesäkuuta 1994.

Edellä 1 artiklan 2 kohdan c alakohdassa tarkoitettua kasvipassia käytetään ajanjaksona, joka päättyy 30 päivänä kesäkuuta 1993.

5 artikla

1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan neuvoston direktiivin 91/683/ETY(7) 3 artiklan 1 kohdassa tarkoitettuna päivänä. Jäsenvaltioiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus niitä virallisesti julkaistaessa. Jäsenvaltioiden on säädettävä siitä, miten viittaukset tehdään.

2 Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset komissiolle viipymättä. Komissio ilmoittaa asiasta muille jäsenvaltioille.

6 artikla

Tämä direktiivi on osoitettu kaikille jäsenvaltioille.

Tehty Brysselissä 3 päivänä joulukuuta 1992.

Komission puolesta

Ray MAC SHARRY

Komission jäsen

(1) EYVL N:o L 26, 31.1.1977, s. 20

(2) EYVL N:o L 70, 17.3.1992, s. 27

(3) EYVL N:o 125, 11.7.1966, s. 2320/66

(4) EYVL N:o 376, 31.12.1991, s. 21

(5) EYVL N:o L 157, 10.6.1992, s. 1

(6) EYVL N:o L 157, 10.6.1992, s. 10

(7) EYVL N:o L 376, 31.12.1991, s. 29

LIITE

VAADITTAVAT TIEDOT

1 "ETY-kasvipassi".

2 Maininta yhteisön jäsenvaltion koodista.

3 Maininta vastuussa olevasta viranomaisesta tai sen erityiskoodi.

4 Rekisteröintinumero.

5 Sarjanumero, viikon numero tai yksittäisen erän numero.

6 Kasvitieteellinen nimi.

7 Määrä.

8 Tunnistusmerkintä "ZP" osoittamassa passin alueellista voimassaoloa, ja tarvittaessa niiden alueiden nimi, joilla tuote on luvallinen.

9 Tunnistusmerkintä "RP" kasvipassia korvattaessa ja tarvittaessa alkuperäisen rekisteröidyn tuottajan tai tuojan koodi.

10 Tarvittaessa alkuperämaa tai lähetysmaa kolmansista maista lähtöisin olevien tuotteiden osalta.